Душанбе
Душанбе (; ) е град, столица на Таджикистан, най-големият политически, културен и икономически център на страната. Населението на града през 2022 година е 1 201 800 души, а населението на агломерацията е 1,4 млн. души.

До 1929 г. се е наричал Дюшамбе, а в периода 1929 – 1961 г. е носил името Сталинабад в чест на съветския ръководител Йосиф Сталин.

История 
Възниква на мястото на неголямо селище, разположено на важен кръстопът, в което всеки понеделник се е организирал голям пазар. Оттук произлиза името на града (душанбе на персийски означава понеделник).

През 1920 г. бягащият от болшевиките последен емир на Бухара основава в Душанбе своя резиденция, но скоро е изгонен от настъпващите части на Червената армия. В края на 1921 г. година градът е превзет от войските на басмачите под предводителството на Енвер паша. На 14 юли 1922 г. отново преминава под властта на болшевиките и е провъзгласен за столица на Таджикската автономна социалистическа република, която е преобразувана в Таджикска съветска социалистическа република през 1929 г.

През 1929 г. в Душанбе е построена първата железопътна линия, съединяваща града с Ташкент, Узбекистан и съветската столица Москва. Това дава силен тласък за развитието на града.

По време на така наречената Гражданска война в Таджикистан (1992 – 1997) някои части от града са полуразрушени.

В околностите на Душанбе са дислоцирани военни части на Русия, САЩ и Франция.

География 
Душанбе е разположен на 38° северна ширина и 68° източна дължина на височина от около 800 м над морското равнище в гъстонаселената Хисарска долина.

През града преминава река Душанбинка, захранваща с вода изкуственото Комсомолско езеро в центъра на града. На север от града се намира Варзобското дефиле, в което са разположени много места за отдих.

В Душанбе е силно изразен континенталният климат, със сухо и горещо лято и влажна и прохладна зима.

Забележителности 
 Таджикски национален музей
 Площад „Дусти“ – 30-метрова арка и паметник на Исмаил Самани – бащата на нацията
 Оперен театър „Айни“

Побратимени градове

Галерия

Висши училища 
 Таджикски държавен университет 
 Руско-таджикски славянски университет 
 Таджикски технически университет
 Таджикски медицински университет
 Таджикски държавен педагогически университет

Външни препратки 
 Сайт на град Душанбе